गोदान दिल्ली , 5 अक्ट'बर : हाइजेंआ मोनसे इम्युनिटी बुस्टार , जाय आथिखालनि करनानि थासारियाव सुबुंफोरखौ करनानिफ्राय रैखाथि होनायाव गोहोम गोनां जानो हागौ । आयुष मावख'आ हाइजेंखौ जानायनि फार्से बोलो होदों । मुलिनि गुनफोरजों आबुं हाइजेंआ जाग्रा आदारनि स्वादखौ बांहोनायजों लोगोसे जोंनि देहा - सोलेरनि थाखायबो मुलाम्फा गोनां । हाइजेंआव एन्टि बेक्टेरियेल आरो एन्टिअक्सिडेन्टनि गुनबो मोन्नाय जायो , जाय बेरामफोरनिफ्राय देहा - सोलेरखौ जानगारआव लाखिनायाव मदत होयो । एन्टिअक्सिडेन्टआ फ्रि रेडिकल्सनि हेंथायै रैखाथि होयो । बेजों बैसोजों लोगोसे नुजाथिनाय जेंनाफोर आरो बेरामफोर जेरै - केन्सार , बिखानि बेराम , डायबिटिस , अर्थराइटिस , एल्जाइमार्स एबा बावगारनाय बेराम आरो गुबुन बेरामफोरनिफ्रायबो रैखाथि मोन्नायाव मदत मोनो । हाइजेंआव भिटामिनबो मोन्नाय जायो जाय देहा सोलेरनो गोहो होयो । मोदोम बेदरआव सानाय जेंनानिफ्राय हाइजेंआ रैखाथि होयो । सानफ्रोमबो 11 ग्राम हाइजें जायोब्ला मोदोम सानाय जेंनाया गैया जालाङो । हाइजेंआ सुगार गोनांफोरनि थाखायबो मुलाम्फा गोनां । हाइजेंनि गुदिमुवाया इन्सुलिनखौ बाहायाजासे ग्लुकजखौ स्नायु जिबख्रिफोरसिम सहैनाय हाबाफारिखौ गोख्रों खालामो । बिब्दिनो हाइ सुगार लेबेलखौ सामलायनायाव मदत मोनो । हाइजेंआ डायबिटिस बेरामिनि लिबार , किडनी आरो गाहाय दोगोन तन्त्रखौ रैखाथियै लाखियो । फाहामगिरिफोरनि बादिब्ला हाइजेंआ बिखाखौ गोख्रों खालामो । हाइजेंआव मोन्नो हानाय एन्टि इंम्फमेट्री प्रपार्टीजखौ सांग्रां लाखिनाय आरो खर' मेलेमनि हाबाफारिखौ साबसिन खालामनायावबो मदत होयो । हाइजेंखौ नेमखान्थि बादियै बाहायोब्ला कलेस्ट्रलआ खम जायो । कलेस्ट्रलआ बाङोब्ला बिखानि बेरामिफोरनि थाखाय गिख्रंथाव जायो । कलेस्ट्रलखौ खम खालामनो थाखाय सानफ्रोमबो 3 ग्राम हाइजें गुन्दैखौ जानाय आदारआव बाहायनांगौ । मख'नो गोनांदि , जायखि जाया राहाफोरखौ आजावनायनि सिगां डाक्टरनि सुबरण लानांगौ । 
हाइजेंआ देहानो मुलियारि गुन होयो